﻿**Ўзбекистон Республикаси Мактабгача таълим вазирлиги тўғрисидаги Низомдан кўчирма (21.11.2017)**

**3-боб. Вазирликнинг вазифалари ва функциялари**

**4-§. Мактабгача таълим туман (шаҳар) бўлимларининг вазифалари ва функциялари**

16. Қуйидагилар мактабгача таълим туман (шаҳар) бўлимларининг асосий вазифалари ҳисобланади:

1) Вазирликка юкланган вазифалар ва функциялар самарали бажарилишини таъминлашда иштирок этиш;

2) комплекс ижтимоий-иқтисодий ривожлантириш бўйича секторлар билан давлат мактабгача таълим муассасалари фаолиятини ташкил этиш соҳасида ўзаро ҳамкорлик қилиш;

3) мактабгача таълим муассасаларида мактабгача таълим соҳасидаги қонун ҳужжатларига ва норматив ҳужжатларга риоя қилиниши мониторингини олиб бориш ва назорат қилиш;

4) мактабгача таълим муассасаларида ўқув-методик фаолиятни мувофиқлаштириш ва ахборот-коммуникация технологияларини жорий этиш;

5) махсус мактабгача таълим муассасаларида болаларни реабилитация қилиш ва маънавий-ахлоқий тарбиялаш;

6) нодавлат мактабгача таълим муассасаларини қўллаб-қувватлаш ва мактабгача таълим муассасаларида болаларни мактабга тайёрлашнинг муқобил шаклларини ривожлантириш;

7) туман (шаҳар) даражасидаги бюджетдан молиялаштириладиган давлат мактабгача таълим муассасалари харажатларини молиялаштиришни, уларда бухгалтерия ҳисоби ва ҳисоботи юритилишини ташкил этиш.

17. Мактабгача таълим туман (шаҳар) бўлимлари уларга юкланган асосий вазифаларга мувофиқ қуйидаги функцияларни амалга оширади:

1) мактабгача таълим туман (шаҳар) бўлимлари ва уларнинг раҳбариятини ташкилий ва ахборот-таҳлил жиҳатидан таъминлайди;

2) идоравий мансуб ташкилотлар томонидан Ўзбекистон Республикаси қонунлари, Ўзбекистон Республикаси Президентининг фармонлари, қарорлари ва фармойишлари, Ҳукумат қарорлари ва Вазирликнинг буйруқлари бажарилишини мунтазам назорат қилади;

3) мактабгача таълим туман (шаҳар) бўлимлари томонидан туманлар (шаҳарлар) ҳокимликларига киритиладиган ҳужжатларнинг сифатли ва ўз вақтида қайта ишланишини, уларнинг иқтисодий, молиявий ва ҳуқуқий экспертизадан ўтказилишини ташкил этади;

4) мактабгача таълим муассасалари фаолиятига раҳбарлик қилади, мувофиқлаштиради ва назорат қилади;

5) нодавлат мактабгача таълим муассасалари билан ўзаро ҳамкорлик қилади;

6) нодавлат мактабгача таълим муассасаларини қўллаб-қувватлайди ва болаларни мактабга тайёрлашнинг муқобил шаклларини ривожлантиради;

7) туман (шаҳар) даражасидаги бюджетдан молиялаштириладиган мактабгача таълим муассасалари харажатларини молиялаштиришни, уларда бухгалтерия ҳисоби ва ҳисоботи юритилишини ташкил этади;

8) мактабгача таълим муассасаларида соғлом овқатланишни ташкил этади;

9) мактабгача таълим муассасаларида давлат талаблари бажарилиши мониторингини олиб боради;

10) давлат мактабгача таълим муассасаларини моддий-техник таъминлашни ташкил этади;

11) давлат мактабгача таълим муассасаларининг бинолари ва иншоотларидан фойдаланиш ишлари мониторингини олиб боради ва мувофиқлаштиради;

12) жисмоний ва юридик шахсларнинг мурожаатлари билан ишлашни ташкил этади;

13) мактабгача таълим туман (шаҳар) бўлимлари ваколатига тегишли бўлган ташкилий, кадрлар, молия, ишлаб чиқариш-хўжалик масалалари ва бошқа масалалар бўйича қарор қабул қилади.

**4-боб. Вазирлик ва унинг ҳудудий бўлинмаларининг ҳуқуқлари ҳамда жавобгарлиги**

**4-§. Мактабгача таълим туман (шаҳар) бўлимларининг ҳуқуқлари ва жавобгарлиги**

24. Мактабгача таълим туман (шаҳар) бўлимлари уларга юкланган вазифалар ва функцияларни амалга ошириш учун:

давлат ва хўжалик бошқаруви органлари, маҳаллий давлат ҳокимияти органлари туман (шаҳар) бўлинмаларидан, мактабгача таълим муассасаларидан ўз ваколатига кирадиган масалаларни ҳал қилиш учун зарур бўлган ахборотни белгиланган тартибда сўраш ва олиш;

давлат дастурларини ва инвестиция дастурларини амалга ошириш бўйича давлат мактабгача таълим муассасалари фаолиятини ўрганиш;

давлат мактабгача таълим муассасалари фаолиятини мувофиқлаштириш ва уларга раҳбарлик қилиш;

болаларни мактабга сифатли тайёрлаш масалалари бўйича нодавлат таълим муассасалари билан ўзаро ҳамкорлик қилиш;

ўз ваколатига кирадиган масалалар юзасидан таклифларни кўриб чиқиш учун Қорақалпоғистон Республикаси Мактабгача таълим вазирлиги, вилоятлар мактабгача таълим бошқармалари ва Тошкент шаҳар мактабгача таълим бош бошқармасига, маҳаллий давлат ҳокимияти органларига киритиш ҳуқуқига эга.

Мактабгача таълим туман (шаҳар) бўлимлари қонун ҳужжатларига мувофиқ бошқа ҳуқуқларга ҳам эга бўлиши мумкин.

25. Мактабгача таълим туман (шаҳар) бўлимлари:

мактабгача таълим туман (шаҳар) бўлимларига юкланган вазифалар ва функциялар сифатли ва ўз вақтида бажарилишини таъминлаш;

Қорақалпоғистон Республикаси Мактабгача таълим вазирлиги, вилоятлар мактабгача таълим бошқармалари ва Тошкент шаҳар мактабгача таълим бош бошқармасига киритиладиган ҳужжатлар лойиҳалари ва таклифлар, шунингдек, мактабгача таълим туман (шаҳар) бўлимлари томонидан қабул қилинадиган қарорларнинг сифати, пировард натижалари ва оқибатлари;

мактабгача таълим соҳасида долзарб муаммоларни, шунингдек, туманни (шаҳарни) ривожлантиришга тўсқинлик қилаётган тизимли камчиликларни аниқлаш;

мактабгача таълим масалаларига доир таклифларни тайёрлаш ва мактабгача таълим масалалари юзасидан туманни (шаҳарни) ривожлантириш дастурига киритиш учун таклифлар тайёрлаш ва киритиш;

туманларда (шаҳарларда) мактабгача таълим соҳасини ривожлантириш, муаммоли масалаларни ҳал қилиш бўйича дастурлар, тадбирлар режалари, «йўл хариталари» ва бошқа дастурий ҳужжатларнинг самарали амалга оширилиши учун жавоб беради.